Opposisiepartye vorm koalisieDr. Pieter Mulder, leier van die Vryheidsfront Plus JONGSTE: IVP nié deel van nuwe koalisie Vyf opposisiepartye het Dinsdag aangekondig hulle het ŉ koalisie gevorm vir die algemene verkiesing in 2014. Die nuwe Kollektief vir Demokrasie (CD) bestaan uit die Vryheidsfront Plus (VF Plus), die African Christian Democratic Party (ACDP), Congress of the People (Cope), die Inkatha Vryheidsparty (IVP) en die United Christian Democratic Party (UCDP). “Die politieke dinamika het nou verander, aangesien die diversiteit van Suid-Afrika effektief in ons CD verteenwoordig word,” het Mosiuoa Lekota, voorsitter van die CD en leier van Cope, gesê. “Ons het nou die geleentheid om vir kiesers die hoop van werklike politieke verandering te bring, in plaas daarvan om op te gee met alternatiewe omdat die regerende party sy weg sinies tot in alle sektore van ons samelewing gemanipuleer het, en sy mag en korrupsie verstewig het.” Die partye sê hulle wil demokrasie bevorder en aan die algemene verkiesing deelneem om voldoende verteenwoordiging te kry om ŉ nuwe regering te vorm. Lekota sê onderhandelings vir die CD duur al ŉ paar jaar lank om gemeenskaplike grond te vind. Die ooreenkoms fokus op die “gemeenskaplike gebiede van prioriteit” wat uit 20 punte bestaan waaroor daar onderhandel is. Dié ooreenkoms is Dinsdag formeel tydens ŉ ondertekeningsplegtigheid aanvaar. Die gemeenskaplike gebiede sluit die prioritisering van onderwys en opleiding in, om die Wet op die Beskerming van Staatsinligting na die konstitusionele hof te verwys, die streng skeiding tussen party en staat te verseker, en die hersiening van ŉ “geswolle” regering om doeltreffendheid en bekostigbaarheid te verseker. “Die Kollektief vir Demokrasie sal binnekort sy span van moontlike verteenwoordigers bekend maak wat uit die beste mense binne die partye sal kom, terwyl ons fokus op korrupsievrye, bekwame en betroubare kandidate,” het die CD gesê. Ceryllyn Dudley, ACDP-LP, het gesê haar party verwelkom die CD. “Die CD is ŉ toonbeeld van die ACDP se toewyding om ŉ gedeelde toekoms van alle Suid-Afrikaners te verwesenlik om ŉ vreedsame en voorspoedige Suid-Afrika te verseker vir almal wat hier woon,” Dudley gesê. “Koalisies is ŉ belangrike deel van ons verkiesingstelsel en maak dit moontlik vir kiesers om vir die party, wat die naaste aan hul waardes is, te stem, maar nog steeds teen die ANC te stem,” het Pieter Mulder, leier van die VF Plus, gesê. “Ons wonderlike land waarin ons bly is divers, en ons toekoms moet dit weerspieël.” “Ander opposisiepartye is welkom om by die koalisie aan te sluit, met die voorwaarde dat hulle hulself aan die ooreengekome beginsels kan verbind,” het die CD gesê.